## Pravilnik o vojnom padobranstvu

### NN 41/2014 (31.3.2014.), Pravilnik o vojnom padobranstvu

MINISTARSTVO OBRANE

751

Na temelju članka 107. stavka 2. Zakona o obrani (»Narodne novine«, broj 73/13), uz prethodnu suglasnost ministra nadležnog za civilni zračni promet, donosim

PRAVILNIK

O VOJNOM PADOBRANSTVU

I. TEMELJNE ODREDBE

Članak 1.

(1) Ovim Pravilnikom propisuju se uporaba i održavanje padobrana i padobranske opreme, padobranska dokumentacija, mjesta za izvođenje padobranskih skokova, izvođenje padobranskih skokova, održavanje sposobnosti padobranca, padobranska zvanja, ovlaštenja i padobranska dozvola u Oružanim snagama Republike Hrvatske (u daljnjem tekstu Oružane snage).

(2) Odredbe ovoga Pravilnika ne odnose se na padobrane koji nisu namijenjeni izvođenju padobranskih skokova iz zrakoplova.

Članak 2.

Pojmovi koji se koriste u ovom Pravilniku imaju sljedeće značenje:

– desantni padobran: padobran s prinudnim otvaranjem namijenjen izvođenju temeljne padobranske obuke i padobranskih skokova u vojne svrhe

– dnevni skok: padobranski skok izveden pola sata prije izlaska sunca do pola sata nakon zalaska sunca

– glavni padobran: osnovni padobran kojim se izvode padobranski skokovi

– ispitni skok: padobranski skok koji se izvodi radi provjere i utvrđivanja stručnih znanja i osposobljenosti

– izvanaerodromski skok: padobranski skok koji se izvodi izvan aerodroma

– noćni skok: padobranski skok izveden pola sata nakon zalaska sunca do pola sata prije izlaska sunca

– oznaka zone doskoka u obliku križa: oznaka na zemlji prikazana na crtežu, crvene ili narančaste boje

![](dodatni/431013.jpeg)

– oznaka zone doskoka u obliku strelice: oznaka na zemlji prikazana na crtežu, crvene ili narančaste boje

![](dodatni/431014.jpeg)

– oznaka zone doskoka u obliku slova T: oznaka na zemlji prikazana na crtežu, crvene ili narančaste boje

![](dodatni/431015.jpeg)

– padobran: naprava bez motornog pogona, uglavnom izrađena od tkanine, koja se koristi za usporavanje slobodnog pada ili prebrze vožnje

– padobranac: osoba koja izvodi skokove iz zrakoplova koristeći padobran i koja je završila temeljnu padobransku obuku

– padobranski automat: tehnička naprava koja služi za otvaranje padobrana, glavnog ili rezervnog, bez djelovanja osobe koja padobran koristi

– padobransko ovlaštenje: sposobnost vojne osobe koja već posjeduje neko od padobranskih zvanja

– padobranski sklop: sastoji se od glavnog padobrana, rezervnog padobrana i sustava veza s mehanizmima za otvaranje glavnog i rezervnog padobrana. Iznimno, padobranski sklop padobrana za spašavanje sastoji se samo od glavnog padobrana i sustava veza s mehanizmom za otvaranje glavnog padobrana

–padobranski start: prostor predviđen za pakiranje padobrana, pohranu opreme, odmor padobranaca i pregled padobranaca i opreme prije ulaska u zrakoplov

– padobran za spašavanje: padobran namijenjen spašavanju članova posade zrakoplova u nuždi

– padobransko zvanje: dodatna osposobljenost vojne osobe za obnašanje ustrojbene dužnosti

– pokazni skok: padobranski skok koji se izvodi radi uveličavanja različitih prigoda te za prezentaciju padobranske opreme i osposobljenosti vojnih padobranaca

– rezervni padobran: padobran koji padobranac koristi u slučaju otkaza glavnog padobrana

– rukovoditelj skakanja: osoba odgovorna za sigurnu pripremu, organizaciju, izvođenje i nadziranje padobranskih skokova

– skok sa slobodnim otvaranjem padobrana: skok pri kojem padobran otvara padobranac

– skok s prinudnim otvaranjem padobrana: skok kod kojeg padobran automatski otvara zrakoplov (skok na gurtnu)

– skok za provjeru: skok koji se izvodi radi provjere praktične osposobljenosti za sigurno izvođenje padobranskih skokova

– tandem skok: skok dviju osoba jednim, za tu namjenu posebno konstruiranim padobranom (tandem padobranom)

– tandem padobran: jedan padobran posebno konstruiran za istovremeni skok dviju osoba (tandem pilot i tandem putnik)

– učenik padobranac: osoba koja se osposobljava za stjecanje zvanja padobranca

– zadrška: vrijeme slobodnog pada, odnosno vrijeme proteklo od trenutka iskakanja iz zrakoplova do trenutka otvaranja padobrana

– zona doskoka: teren koji je predviđen za prizemljenje padobranca.

Članak 3.

Kratice koje se koriste u ovom Pravilniku imaju sljedeće značenje:

– AC (Accuracy) – padobranski skok na cilj

– AFF (Accelerated free fall) – način osposobljavanja kada polaznik obuke padobranski skok izvodi na slobodno uz jednog ili dva AFF instruktora

– AGL (Above ground level) – iznad površine zemlje

– FS (Formation skydiving) – skupni likovi u slobodnom padu: padobranska disciplina koja se odvija u slobodnom padu tijekom kojeg skupina padobranaca tijelima formira određene likove

– HPC (High performance canopy) – kupola glavnog padobrana visokih performansi (opterećenje po jedinici površine ≥ 1.0 lbs/ft2 ili 4,8 kg/m2)

– IS (Individual style) – figure: individualna padobranska disciplina koja se odvija u slobodnom padu u kojoj padobranac u što kraćem vremenu mora izvesti komplet zadanih elementa (figura)

– kts (knots) – brzina izražena u čvorovima

– lbs (pounds) – masa izražena u funtama

– MSL (Mean sea level) – srednja razina mora

– m/s – metar u sekundi

– N – Newton

– NOTAM – Notice to airmen

– WS (Wing suit) – padobranska disciplina kod koje se tijekom slobodnog pada koristi posebno odijelo koje znatno mijenja aerodinamičke karakteristike tijela i omogućava značajno smanjenje vertikalne i povećanje horizontalne brzine padobranca.

II. PADOBRAN I PADOBRANSKA OPREMA

Članak 4.

(1) Uporaba, čuvanje i održavanje padobrana i padobranske opreme provodi se u skladu s uputom proizvođača te odredbama ovoga Pravilnika.

(2) Izmjene na padobranu dopušteno je provoditi samo ovlaštenim osobama iz članka 12. ovoga Pravilnika, u skladu s uputom proizvođača.

Podjela padobrana

Članak 5.

(1) Prema namjeni, padobrani se dijele na:

– glavne padobrane

– rezervne padobrane

– padobrane za spašavanje.

(2) Prema vrsti padobranskog sklopa, padobrani se dijele na:

– sjedeće

– grudne

– leđne.

Vremensko ograničenje uporabe padobrana

Članak 6.

Kada uputom proizvođača nije drugačije određeno, potrebno je pridržavati se sljedećih vremenskih ograničenja prilikom uporabe padobrana:

– glavni padobran: bez vremenskog ograničenja

– tandem padobran: najdulje 20 godina od datuma proizvodnje

– rezervni padobran: najdulje 20 godina od datuma proizvodnje

– sustav veza padobranskog sklopa: bez vremenskog ograničenja

– sustav veza tandem padobran: najdulje 20 godina od datuma proizvodnje

– padobran za spašavanje: najdulje 20 godina od datuma proizvodnje.

Označavanje padobrana

Članak 7.

(1) Na padobranu moraju biti upisani sljedeći podaci:

– tip padobrana

– naziv proizvođača padobrana

– serijski broj padobrana

– datum proizvodnje padobrana.

(2) Padobran na kojem se navedeni podaci ne mogu ustanoviti, smatra se neispravnim.

Čuvanje padobrana i padobranske opreme

Članak 8.

(1) Padobran i padobranska oprema čuvaju se u za to predviđenim prostorijama.

(2) Prostorija u kojoj se čuvaju padobrani i padobranska oprema mora ispunjavati sljedeće uvjete:

– biti suha, čista i svijetla

– imati police za odlaganje padobrana i padobranske opreme

– biti klimatizirana (temperatura od + 5 °C do + 30 °C, a vlažnost zraka od 40% do 70%)

– padobrani i padobranska oprema ne smiju biti izloženi izravnoj sunčevoj svjetlosti

– u prostoriji ne smije biti masti, kiselina, otapala i drugih sredstava koji mogu dovesti do oštećenja padobrana i padobranske opreme.

Tehnički pregled padobrana

Članak 9.

(1) Tehnički pregled padobrana provodi se radi utvrđivanja ispravnosti padobrana za sigurno korištenje.

(2) Tehnički pregled padobrana obuhvaća pregled svih komponenti padobranskog sklopa.

(3) Padobran se smije koristiti samo ako je tehničkim pregledom utvrđena njegova ispravnost.

(4) Postupak tehničkog pregleda padobrana pokreće ustrojstvena jedinica kod koje se padobran nalazi u materijalnoj evidenciji.

Članak 10.

(1) Tehnički pregled padobrana može biti inicijalni, redoviti i izvanredni.

(2) Inicijalni tehnički pregled obavlja se prije stavljanja padobrana u operativnu uporabu u Oružanim snagama.

(3) Redoviti tehnički pregled padobrana obvezno se obavlja jedanput u godini.

(4) Izvanredni tehnički pregled provodi se na zahtjev korisnika ili osobe iz članka 11. ovoga Pravilnika, nakon popravka, preinake, udesa ili kada se za to ukaže potreba.

Članak 11.

Tehnički pregled padobrana vizualno provodi padobranac slagač ili padobranac slagač I. klase u skladu s uputama proizvođača te u Knjižicu padobrana i/ili Knjižicu sustava veza padobranskog sklopa upisuje datum pregleda, vrstu pregleda, stanje ispravnosti padobrana što ovjerava potpisom.

Servis i preinake na padobranu i padobranskoj opremi

Članak 12.

(1) Postupak servisiranja padobrana i padobranske opreme pokreće ustrojstvena jedinica kod koje se padobran i padobranska oprema nalaze u materijalnoj evidenciji.

(2) Servis padobrana (manji popravci i zamjena pojedinih komponenti padobranskog sklopa) provodi padobranac slagač ili padobranac slagač I. klase u skladu s uputama proizvođača.

(3) Servis padobranske opreme provodi ovlašteni servis prema redovitom planu održavanja u skladu s uputama proizvođača.

(4) Veće popravke i preinake na padobranskom sklopu smije obavljati samo proizvođač, ovlaštena radionica ili padobranac slagač I. klase u skladu s uputom proizvođača.

Probni skok

Članak 13.

(1) Probnim skokom ispituje se padobranski sklop nakon izvršene veće popravke ili preinake.

(2) Probni skok provodi padobranac instruktor I. klase.

(3) O provedbi probnog skoka padobranac instruktor I. klase sastavlja zabilješku u knjižici padobrana.

Pakiranje padobrana

Članak 14.

(1) Glavni padobran pakira padobranac I. klase, padobranac instruktor, padobranac instruktor I. klase, padobranac slagač ili padobranac slagač I. klase.

(2) Glavni padobran može pakirati i učenik padobranac ili padobranac koji se obučava za padobranca I. klase uz nadzor padobranca instruktora, padobranca instruktora I. klase, padobranca slagača ili padobranca slagača I. klase.

(3) Rezervni padobran i padobran za spašavanje pakira padobranac slagač ili padobranac slagač I. klase.

Članak 15.

(1) Padobran se mora prepakirati najmanje jedanput u godini, odnosno prema uputi proizvođača.

(2) Osoba koja je izvršila prepakiranje rezervnog, odnosno padobrana za spašavanje popunjava Knjižicu u skladu s uputom proizvođača.

(3) Rezervni padobrani i padobrani za spašavanje, nakon prepakiranja, dodatno se osiguravaju pamučnim koncem (prekidne čvrstoće do 40 N) i olovnom plombom.

(4) U slučaju oštećenja plombe nije dopušteno korištenje rezervnog padobrana i padobrana za spašavanje dok se ne izvrši ponovno prepakiranje i plombiranje.

(5) Neispravni padobrani i padobranska oprema obvezno moraju biti odvojeni od ispravnih padobrana i padobranske opreme te vidno označeni natpisom »NIJE ZA UPORABU«.

III. DOKUMENTACIJA PADOBRANA I PADOBRANSKE OPREME

Članak 16.

(1) Padobran se upisuje u Registar padobrana na temelju dokaza o vlasništvu i tehničkih podataka padobrana.

(2) Upis padobrana u Registar padobrana bit će propisan Uputom o registru padobrana iz članka 64. ovoga Pravilnika.

(3) Zahtjev za upis padobrana u Registar padobrana dostavlja Uprava za materijalne resurse.

(4) Registar padobrana vodi ustrojstvena jedinica Ministarstva obrane nadležna za vojni zračni promet.

(5) Padobran se briše iz Registra padobrana radi upisa u drugi registar ili ako je uništen, trajno neuporabljiv ili iz drugih razloga povučen iz uporabe u Oružanim snagama.

(6) Brisanje padobrana iz Registra padobrana bit će propisano Uputom o registru padobrana iz članka 64. ovoga Pravilnika.

(7) Zahtjev za brisanje padobrana iz Registra padobrana dostavlja Uprava za materijalne resurse.

Članak 17.

Padobran ima sljedeću dokumentaciju:

– Uputu za uporabu, čuvanje i održavanje padobrana koju izdaje proizvođač padobrana

– Knjižicu padobrana (glavnog i rezervnog)

– Knjižicu sustava veza padobranskog sklopa.

Članak 18.

(1) Knjižica padobrana sadrži sljedeće podatke:

– tip padobrana

– vrsta padobrana (glavni, rezervni, za spašavanje)

– serijski broj padobrana

– datum proizvodnje

– naziv proizvođača

– naziv ustrojstvene jedinice kod koje je padobran u materijalnoj evidenciji

– datum stavljanja padobrana u uporabu

– o izdavanju duplikata knjižice

– o izvršenim tehničkim pregledima padobrana

– datum pakiranja

– broj izvršenih skokova

– o popravcima i preinakama tijekom uporabe.

(2) Knjižicu padobrana izdaje i vodi ustrojstvena jedinica kod koje se padobran nalazi u materijalnoj evidenciji.

(3) Izgled i način vođenja Knjižice padobrana propisuje ustrojstvena jedinica Ministarstva obrane nadležna za vojni zračni promet.

Članak 19.

(1) Knjižica sustava veza padobranskog sklopa sadrži sljedeće podatke:

– tip sustava veza

– serijski broj sustava veza

– datum proizvodnje

– naziv proizvođača

– naziv ustrojstvene jedinice kod koje je sustav veza u materijalnoj evidenciji

– datum stavljanja sustava veza u uporabu

– o izdavanju duplikata knjižice

– o izvršenim tehničkim pregledima sustava veza

– o popravcima i preinakama tijekom uporabe.

(2) Knjižicu sustava veza padobranskog sklopa izdaje i vodi ustrojstvena jedinica kod koje se sustav nalazi u materijalnoj evidenciji.

(3) Izgled i način vođenja Knjižice sustava veza padobranskog sklopa propisuje ustrojstvena jedinica Ministarstva obrane nadležna za vojni zračni promet.

Članak 20.

Padobranski automat ima sljedeću dokumentaciju:

– Uputu za uporabu, čuvanje i održavanje padobranskog automata koju izdaje proizvođač

– Knjižicu padobranskog automata

– certifikat o ispravnosti uređaja ovlaštenog servisa ili proizvođača.

Članak 21.

(1) Knjižica padobranskog automata sadrži sljedeće podatke:

– tip padobranskog automata

– serijski broj padobranskog automata

– datum proizvodnje

– naziv proizvođača

– naziv ustrojstvene jedinice kod koje je padobranski automat u materijalnoj evidenciji

– datum stavljanja padobranskog automata u uporabu

– servisi

– izdavanje duplikata knjižice

– broj aktiviranja.

(2) Knjižicu padobranskog automata izdaje i vodi ustrojstvena jedinica kod koje se padobranski automat nalazi u materijalnoj evidenciji.

(3) Izgled i način vođenja Knjižice padobranskog automata propisuje ustrojstvena jedinica Ministarstva obrane nadležna za vojni zračni promet.

Dokumentacija vojnog padobranca

Članak 22.

(1) Padobranac se upisuje u Registar padobranaca koji vodi ustrojstvena jedinica Ministarstva obrane nadležna za vojni zračni promet na temelju potvrde o dodijeljenom zvanju.

(2) Učenik padobranac upisuje se u Registar učenika padobranaca koji vodi ustrojstvena jedinica za provođenje padobranske obuke u Oružanim snagama.

Članak 23.

(1) Padobranski skok upisuje se u Knjižicu padobranskih skokova.

(2) Knjižicu padobranskih skokova obvezan je voditi svaki padobranac.

(3) Knjižicu padobranskih skokova izdaje ustrojstvena jedinica za provođenje padobranske obuke u Oružanim snagama.

(4) Izgled, sadržaj i način vođenja Knjižice padobranskih skokova propisuje ustrojstvena jedinica Ministarstva obrane nadležna za vojni zračni promet.

Članak 24.

(1) Pakiranje rezervnog padobrana padobranac slagač ili padobranac slagač I. klase upisuje u Knjižicu slagača padobrana.

(2) Knjižicu slagača padobrana obvezan je voditi svaki padobranac slagač i padobranac slagač I. klase.

(3) Knjižicu slagača padobrana izdaje ustrojstvena jedinica za provođenje padobranske obuke u Oružanim snagama.

(4) Izgled, sadržaj i način vođenja Knjižice slagača padobrana propisuje ustrojstvena jedinica Ministarstva obrane nadležna za vojni zračni promet.

Članak 25.

(1) Knjižica padobranskih skokova i Knjižica slagača padobrana službeni su dokumenti vojnog padobranca.

(2) Gubitkom zvanja ili prestankom djelatne vojne službe dokumentacija vojnog padobranca iz stavka 1. ovoga članka predaje se na čuvanje ustrojstvenoj jedinici Ministarstva obrane nadležnoj za vojni zračni promet.

(3) Na temelju podataka iz Knjižice padobranskih skokova, odnosno Knjižice slagača padobrana ustrojstvena jedinica Ministarstva obrane nadležna za vojni zračni promet izdaje uvjerenja.

IV. MJESTA ZA IZVOĐENJE PADOBRANSKIH SKOKOVA

Članak 26.

(1) Padobranski skokovi izvode se u rezerviranom zračnom prostoru.

(2) Iznimno od stavka 1. ovoga članka, padobranski skokovi mogu se izvoditi u posebno korištenom kontroliranom zračnom prostoru, u koordinaciji i s odobrenjem pružatelja usluga u zračnoj plovidbi.

Članak 27.

(1) Prilikom izvođenja padobranskih skokova zona doskoka je sljedećih dimenzija:

– učenici padobranci         najmanje 600 x 400 metara

– padobranci                    najmanje 400 x 400 metara

– padobranci I. klase i
   višeg zvanja                  najmanje 100 x 50 metara.

(2) Iznimno od stavka 1. ovoga članka zona doskoka može biti i manja kada padobranske skokove izvode padobranci I. klase i višeg zvanja s najmanje 300 skokova sa slobodnim otvaranjem padobrana ili završenom obukom za izvođenje pokaznih skokova u skladu s Programom padobranske obuke u Oružanim snagama.

(3) Zona doskoka mora biti bez prepreka.

(4) Pod preprekama se podrazumijevaju prirodni ili umjetni objekti koji mogu utjecati na sigurnost prilikom prizemljenja kao što su kuće, zgrade, gospodarski objekti, cestovne prometnice, željezničke pruge, rijeke, jezera, kanali dublji od 100 centimetara, pojedinačno drveće ili drvoredi, šume, električni i telefonski vodovi, ograde više od 150 centimetara, vjetro-turbine, tornjevi, antene i slično.

(5) Manevarske površine aerodroma (uzletno-sletne staze, staze za voženje, stajanke itd.) ne smatraju se preprekama prema stavku 3. ovoga članka.

(6) Ako se na udaljenosti manjoj od 200 metara od ruba zone doskoka nalazi vodena površina (rijeka, jezero, more) dubine veće od 100 centimetra i širine veće od 10 metara, obvezno je organizirati službu spašavanja na vodi.

(7) Iznimno od stavka 6. ovoga članka, ako je udaljenost vodene površine od ruba zone doskoka manja od 200 metara, a padobranske skokove izvode padobranci I. klase i višeg zvanja, nije obvezno organizirati službu spašavanja na vodi.

Označavanje mjesta prizemljenja

Članak 28.

(1) Mjesto predviđeno za prizemljenje padobranaca označava se oznakom na zemlji u obliku križa, strelice ili slova T, u skladu s odlukom rukovoditelja skakanja.

(2) Oznaka zone doskoka služi za komunikaciju s rukovoditeljem skakanja i posadom zrakoplova u slučaju gubitka radiokomunikacijske veze na način da, ako je oznaka uklonjena, nije dopušteno iskakanje iz zrakoplova.

(3) Oznaka zone doskoka u obliku strelice ili slova T označava smjer vjetra, odnosno smjer u kojem treba izvršiti prizemljenje.

(4) U blizini prostora predviđenog za prizemljenje padobranaca, prilikom izvođenja dnevnih padobranskih skokova, postavlja se vjetrokaz koji padobrancima u fazi prizemljenja omogućuje procjenu smjera i jačine vjetra.

V. IZVOĐENJE PADOBRANSKIH SKOKOVA

Članak 29.

(1) Da bi izvodio padobranske skokove padobranac mora posjedovati valjanu padobransku dozvolu.

(2) Da bi izvodio padobranske skokove padobranac mora posjedovati valjano liječničko uvjerenje o zdravstvenoj sposobnosti izdano u skladu s propisom koji utvrđuje zdravstvenu sposobnost zrakoplovnog osoblja.

(3) Odredba iz stavka 1. ovoga članka ne odnosi se na učenike padobrance.

(4) Padobranci i učenici padobranci odgovorni su za vlastitu sigurnost tijekom izvođenja padobranskog skoka, od trenutka napuštanja zrakoplova do prizemljenja.

Članak 30.

(1) Pri izvođenju skoka padobranac mora biti opremljen glavnim i rezervnim padobranom koji su pričvršćeni na jedan sustav veza i odgovarajućom opremom u skladu s vrstom skoka.

(2) Učenici padobranci obvezno moraju biti opremljeni i:

– tvrdom zaštitnom kacigom

– padobranskim nožem.

(3) Padobranski automat obvezno moraju koristiti sve osobe koje izvode padobranske skokove s padobranima sa slobodnim otvaranjem, a nemaju zvanje najmanje padobranca I. klase, kao i sve druge osobe na zahtjev rukovoditelja skakanja.

Članak 31.

Rezervni padobran koristi se ako se glavni padobran iz bilo kojeg razloga ne otvori ili se djelomično (nepravilno) otvori.

Najmanja dopuštena visina otvaranja glavnog padobrana

Članak 32.

(1) Prilikom izvođenja padobranskih skokova s prinudnim otvaranjem – desantni padobran, najmanja dopuštena visina otvaranja glavnog padobrana iznosi:

– za padobrance polaznike temeljne padobranska obuke: 500 metara AGL

– padobranski skokovi iz zrakoplova čija brzina pri skakanju padobranaca ne prelazi 90 kts: 400 metara AGL

– padobranski skokovi iz zrakoplova čija brzina pri skakanju padobranaca prelazi 90 kts: 300 metara AGL.

(2) Prilikom izvođenja padobranskih skokova s prinudnim otvaranjem – padobran tipa krilo, najmanja dopuštena visina otvaranja glavnog padobrana iznosi:

– 900 metara AGL.

(3) Prilikom izvođenja padobranskih skokova sa slobodnim otvaranjem, najmanja dopuštena visina otvaranja glavnog padobrana iznosi:

– za padobrance polaznike napredne padobranske obuke: 900 metara AGL

– za padobrance I. klase i višeg padobranskog zvanja: 750 metara AGL

– za tandem skokove: 1300 metara AGL.

Najveća dopuštena visina izvođenja padobranskog skoka

Članak 33.

(1) Najveća dopuštena visina izvođenja padobranskih skokova je 4500 metara iznad MSL-a.

(2) Iznimno od odredbe iz stavka 1. ovoga članka, padobranci I. klase i višeg padobranskog zvanja mogu izvoditi skokove s visina većih od 4500 metara iznad MSL-a ako su zadovoljeni sljedeći uvjeti:

– padobranci moraju biti opremljeni padobranskim automatom na glavnom ili rezervnom padobranu

– padobranski skokovi s visine do 5000 metara iznad MSL-a smiju se izvoditi ukoliko je vrijeme od prelaska visine 3000 metara iznad MSL-a do trenutka iskakanja kraće od 30 minuta

– padobranski skokovi s visina između 5000 metara i 6000 metara iznad MSL-a smiju se izvoditi ako je zrakoplov opremljen sustavom za dopunsku opskrbu kisikom za svakog padobranca pojedinačno, a koji se koristi do trenutka iskakanja iz zrakoplova

– padobranski skokovi s visina većih od 6000 metara iznad MSL-a smiju se izvoditi samo ako je padobranac opremljen autonomnim sustavom za dopunsku opskrbu kisikom koji se koristi, kako tijekom boravka padobranca u zrakoplovu, tako i tijekom skoka.

Padobranski skokovi na vodenu površinu

Članak 34.

(1) Prilikom izvođenja padobranskih skokova na vodenu površinu oko prostora za prizemljenje padobranaca mora biti organizirana služba spašavanja s najmanje jednim motornim čamcem na dva padobranca koji se istovremeno nalaze u zraku.

(2) Motorni čamac iz stavka 1. ovoga članka mora biti opremljen dovoljnim brojem pojasa za spašavanje, kukom za izvlačenje padobrana iz vode te u čamcu mora biti borbeni plivač ili ronitelj.

(3) Prilikom izvođenja padobranskih skokova na vodenu površinu svi padobranci moraju biti opremljeni pojasom za spašavanje.

(4) Padobranski skokovi na vodenu površinu smiju se organizirati samo na mjestima gdje je dubina vode veća od 2 metra, bez prepreka ispod površine, pri čemu mjesto prizemljenja mora biti udaljeno od obale najmanje 15 metara.

(5) Temperatura vode u koju se skače padobranom ne smije biti niža od 18 °C.

(6) Iznimno od stavka 5. ovoga članka, temperatura vode može biti i niža od 18 °C ako su padobranci opremljeni odgovarajućim termoizolacijskim odijelom.

(7) Prilikom izvođenja padobranskih skokova na vodenu površinu visina valova ne smije biti veća od 0,5 metara.

(8) Izvođenje padobranskih skokova na vodenu površinu dopušteno je samo padobrancima koji znaju plivati.

Padobranski skokovi noću

Članak 35.

(1) Pri izvođenju noćnih padobranskih skokova padobranci moraju biti označeni svijetlećim sredstvom i opremljeni visinomjerom koji omogućuje očitavanje visine noću.

(2) Zona doskoka pri izvođenju padobranskih skokova noću označava se s najmanje pet svjetiljki postavljenih u obliku slova T ili u obliku strelice kako je prikazano crtežom:

![](dodatni/431016.jpeg)

Skokovi tandem padobranom

Članak 36.

(1) Prilikom izvođenja tandem skoka tandem pilot i tandem putnik koriste jedan glavni i rezervni padobran posebno namijenjen izvođenju tandem skokova, pri čemu tandem putnik koristi zaseban sustav veza kojim je pričvršćen na sustav veza tandem padobrana.

(2) Izvanaerodromske skokove tandem padobranom smije izvoditi tandem pilot koji ima najmanje 100 skokova tandem padobranom.

(3) Prizemljenje kod izvanaerodromskog skoka tandem padobranom mora se planirati na teren najmanjih dimenzija 100 x 50 metara.

(4) Osoba koja skače kao putnik u tandemu ne smije biti mlađa od 18 godina.

Padobranski skokovi s posebnim odijelom za promjenu aerodinamike tijela (WS) i padobranski skokovi s kupolom visokih performansi (HPC)

Članak 37.

Padobranske skokove s posebnim odijelom za promjenu aerodinamike tijela (WS) i padobranske skokove s kupolom visokih performansi (HPC) smiju izvoditi samo padobranci sa zvanjem padobranca instruktora I. klase.

Padobranski skokovi na priredbama

Članak 38.

(1) Pokazne padobranske skokove vojnih padobranaca na civilnim priredbama odobrava ministar obrane.

(2) Zahtjev za izdavanje odobrenja iz stavka 1. ovoga članka organizator priredbe podnosi Ministarstvu obrane u pisanom obliku, najkasnije 21 dan prije planiranog dana održavanja priredbe, na propisanom obrascu koji se nalazi u Prilogu 1. ovoga Pravilnika.

Najveće dopušteno dnevno naprezanje

Članak 39.

Najveći dopušteni broj skokova u 24 sata je:

– za učenike padobrance                                      3 skoka

– za padobrance do stjecanja zvanja
padobranca I. klase                                          6 skokova

– za padobrance I. klase i višeg
padobranskog zvanja                                         9 skokova.

Meteorološki uvjeti za izvođenje padobranskih skokova

Članak 40.

(1) Padobranski skokovi smiju se izvoditi samo ako je moguće vizualno ili pomoću navigacijskih uređaja zrakoplova odrediti točku iskakanja.

(2) Prilikom izvođenja padobranskih skokova desantnim padobranima donja baza oblaka mora biti najmanje 100 metara iznad visine iskakanja.

(3) Prilikom izvođenja padobranskih skokova sa slobodnim otvaranjem padobrana pri čemu je donja baza oblaka niža od visine iskakanja, donja baza oblaka mora biti najmanje 1350 m AGL.

(4) Najveća dopuštena brzina vjetra pri zemlji prilikom izvođenja padobranskih skokova, u odnosu na osposobljenost padobranca, može biti:

– učenik padobranac (1. skok)                  3 m/s

– učenik padobranac – noćni skokovi        3 m/s

– učenik padobranac – dnevni skokovi       5 m/s

– padobranac                                          5 m/s

– padobranac I. klase                               7 m/s

– padobranac instruktor                           9 m/s

– padobranac instruktor I. klase                9 m/s.

(5) Brzina vjetra mjeri se prije početka skakanja i prati se cijelo vrijeme za izvođenja padobranskih skokova.

(6) Ako udari vjetra prijeđu dopuštene vrijednosti dva puta u 5 minuta, nužno je prekinuti izvođenje padobranskih skokova u skladu s razinom osposobljenosti pojedinih padobranaca.

(7) Izvođenje padobranskih skokova može se nastaviti ako u 10 minuta brzina vjetra ne prijeđe dopuštene vrijednosti, u skladu s razinom osposobljenosti pojedinih padobranaca.

Organizacija izvođenja padobranskih skokova

Članak 41.

(1) Svako izvođenja padobranskih skokova nadzire rukovoditelj skakanja.

(2) Rukovoditelj skakanja je osoba koja ima zvanje padobranca instruktora I. klase.

(3) Kada se rukovoditelj skakanja nalazi u zrakoplovu, na zemlji ga privremeno može zamijeniti osoba koja ima zvanje padobranca instruktora ili više padobransko zvanje.

(4) Tijekom izvođenja padobranskih skokova učenika padobranaca i padobranaca najmanje dva padobranca instruktora I. klase moraju biti na skakanju, jedan u zoni doskoka i jedan u zrakoplovu koji je ujedno i vođa padobranaca u zrakoplovu.

(5) Prilikom izvođenja praktičnog dijela padobranske obuke, jedan padobranac instruktor I. klase može obučavati najviše:

– 20 kandidata na temeljnoj padobranskoj obuci

– 10 kandidata na naprednoj padobranskoj obuci

– dva kandidata, kada se učenik padobranac obučava po AFF metodi.

Članak 42.

(1) Rukovoditelj skakanja odgovoran je za pripremu, organizaciju i sigurnost provedbe skakanja.

(2) Dužnosti rukovoditelja skakanja su:

– najava izvođenja padobranskih skokova u skladu sa Standardnim operativnim postupkom za podnošenje zahtjeva za objavu i poništenje NOTAM-a

– prije početka izvođenja padobranskih skokova provjeriti meteorološku situaciju na mjestu skakanja

– organiziranje postavljanja padobranskog starta i zone doskoka

– organiziranje radiokomunikacije sa zrakoplovom

– provjera padobranaca uvidom u dokumentaciju (valjanost dozvole, valjanost liječničkog uvjerenja o zdravstvenoj sposobnosti, datum zadnjeg skoka)

– provjera opremljenosti zrakoplova za izvođenje padobranskih skokova

– upoznavanje posade zrakoplova sa zadaćama padobranaca

– upoznavanje sanitetskog osiguranja skakanja sa zadaćama

– priprema i razrada zadaća s padobrancima koji su planirani za izvođenje padobranskih skokova te nadzor njihove provedbe

– upoznati padobrance s procedurama u slučaju opasnosti tijekom leta zrakoplovom

– odrediti vođu padobranaca u svakom zrakoplovu

– odrediti osobu koja ga zamjenjuje ako se nalazi u zrakoplovu

– odlučiti o početku, prekidu i završetku skakanja

– prije početka skakanja po potrebi provjeriti ispravnost opreme koja se koristi

– zabraniti uporabu opreme za koju utvrdi da nije ispravna

– neprekidna prisutnost rukovoditelja ili njegova zamjenika u zoni doskoka, pri izvođenju padobranskih skokova

– skrbiti se za red i disciplinu na padobranskom startu

– nadzor sigurnosti skakanja i zabrana skakanja svim osobama koje na bilo koji način ugrožavaju sigurnost skakanja ili letenja

– navođenje zrakoplova sa zemlje, po potrebi

– upis padobranskih skokova u dnevnu listu padobranskih skokova

– ovjera cjelokupne dokumentacije po završetku izvođenja padobranskih skokova

– raščlamba i analiza sa svim sudionicima po završetku skakanja.

Članak 43.

(1) Svaki padobranac, prije skoka, obvezan je:

– izvršiti provjeru dokumentacije padobrana i dati je na uvid rukovoditelju skakanja

– izvršiti pregled i pakiranje glavnog padobrana

– izvršiti pregled plombe na rezervnom padobranu

– izvršiti pregled i pripremu odgovarajuće padobranske i ostale opreme ovisno o vrsti skoka

– razraditi zadaću i strogo se pridržavati mjera sigurnosti prilikom izvođenja padobranskih skokova.

(2) Nije dopušteno konzumiranje opojnih tvari prije i tijekom izvođenja padobranskih skokova.

(3) Uporaba lijekova dopuštena je uz znanje i odobrenje liječnika i rukovoditelja skakanja.

Ponašanje padobranaca u zrakoplovu

Članak 44.

(1) U slučaju izvanredne situacije vođa padobranaca u zrakoplovu mora slijediti instrukcije zapovjednika zrakoplova.

(2) Vođa padobranaca u zrakoplovu je osoba koja ima zvanje padobranac instruktor ili više padobransko zvanje.

(3) Vođa padobranaca odgovoran je za nadzor padobranaca u zrakoplovu i zadužen je za:

– sigurnost i disciplinu padobranaca u zrakoplovu

– komunikaciju sa zapovjednikom zrakoplova

– određivanje naleta i točke iskakanja u koordinaciji s posadom zrakoplova

– određivanje redoslijeda iskakanja

– nadziranje iskakanja padobranaca iz zrakoplova.

(4) Prilikom izvođenja padobranskih skokova učenici padobranci ne smiju ostati bez nadzora u zrakoplovu.

VI. PADOBRANSKA ZVANJA I OVLAŠTENJA

Ispit za stjecanje zvanja i ovlaštenja

Članak 45.

(1) Stručni ispit za stjecanje zvanja i ovlaštenja predviđenih ovim Pravilnikom sastoji se od teorijskog i praktičnog dijela.

(2) Stručni ispit za padobranska zvanja i ovlaštenja predviđena ovim Pravilnikom provodi se, u skladu s Programom padobranske obuke u Oružanim snagama, u ustrojstvenoj jedinici koja provodi padobransku obuku.

(3) Prije pristupanja praktičnom dijelu stručnog ispita za stjecanje padobranskih zvanja i ovlaštenja predviđenih ovim Pravilnikom, kandidat mora položiti teorijski dio ispita koji se provodi pisanim putem.

(4) Stručni ispit za stjecanje zvanja i ovlaštenja provodi ovlašteni ispitivač kojeg, s popisa ovlaštenih ispitivača, određuje zapovjednik ustrojstvene jedinice koja provodi padobransku obuku.

(5) Popis ovlaštenih ispitivača za polaganje zvanja i ovlaštenja predviđenih ovim Pravilnikom donosi odlukom ministar obrane na prijedlog ustrojstvene jedinice Ministarstva obrane nadležne za vojni zračni promet.

(6) Iznimno od stavka 4. ovoga članka teorijski i praktični dio stručnog ispita za stjecanje zvanja padobranac instruktor i padobranac instruktor I. klase provodi povjerenstvo sastavljeno od tri člana koje, s liste ovlaštenih ispitivača, određuje ustrojstvena jedinica Ministarstva obrane nadležna za vojni zračni promet.

(7) Na praktičnom dijelu ispita koristit će se jednak tip padobrana kao onaj na kojem se kandidat osposobljavao.

(8) Iznimno od stavka 1. ovoga članka, zvanje padobranca stječe se završetkom temeljne padobranske obuke, bez polaganja stručnog ispita.

Padobranska zvanja

Članak 46.

(1) Padobranska zvanja dodjeljuje zapovjednik ustrojstvene jedinice koja provodi padobransku obuku u Oružanim snagama nakon završene obuke (zvanje padobranac), odnosno završene obuke i položenog stručnog ispita (ostala zvanja).

(2) Programom padobranske obuke u Oružanim snagama utvrđuju se svrha, zadaće, uvjeti za pristupanje obuci, organizacija, struktura i standardi padobranske obuke te način provjere osposobljenosti padobranaca.

(3) Sa stečenim padobranskim zvanjem dodjeljuje se pripadajući padobranski znak.

Članak 47.

Prema razini stručne osposobljenosti, padobranci stječu sljedeća padobranska zvanja:

– padobranac

– padobranac I. klase

– padobranac instruktor

– padobranac instruktor I. klase.

Članak 48.

(1) Padobranac je osoba koja je završila temeljnu padobransku obuku u skladu s Programom padobranske obuke u Oružanim snagama.

(2) Padobranac I. klase je osoba koja je završila naprednu padobransku obuku u skladu s Programom padobranske obuke u Oružanim snagama i položila stručni ispit za zvanje.

(3) Padobranac instruktor je osoba koje je završila višu padobransku obuku u skladu s Programom padobranske obuke u Oružanim snagama i položila stručni ispit za zvanje.

(4) Padobranac instruktor I. klase je osoba koja je završila dodatno teorijsko i praktično osposobljavanje za predavača i položila stručni ispit za zvanje.

Članak 49.

Stručnom ispitu za zvanje padobranca I. klase može pristupiti padobranac koji ispunjava sljedeće uvjete:

– najmanje 40 skokova sa slobodnim otvaranjem padobrana

– najmanje 20 skokova sa zadrškom duljom od 30 sekundi

– najmanje pet skokova sa zadrškom duljom od 45 sekundi

– može izvesti prizemljenje u krug promjera 100 metara

– može izvesti komplet figura za najviše 20 sekundi.

Članak 50.

Stručnom ispitu za zvanje padobranca instruktora može pristupiti padobranac koji ispunjava sljedeće uvjete:

– završena obuka za izvođenje pokaznih skokova u skladu s Programom padobranske obuke u Oružanim snagama

– najmanje 200 skokova sa slobodnim otvaranjem padobrana

– najmanje pet noćnih skokova sa slobodnim otvaranjem padobrana

– najmanje jedan skok na vodu

– najmanje 20 FS skokova u skupini od četiri ili više padobranca ili mora izvesti komplet figura za najviše 16 sekundi

– najmanje jedan sat slobodnog pada

– stažiranje na najmanje dvije temeljne i dvije napredne padobranske obuke.

Članak 51.

Stručnom ispitu za zvanje padobranca instruktora I. klase može pristupiti padobranac koji ispunjava sljedeće uvjete:

– zvanje padobranca instruktora najmanje 3 godine

– najmanje 500 skokova sa slobodnim otvaranjem padobrana

– najmanje 200 skokova sa zadrškom duljom od 30 sekundi

– najmanje 50 skokova sa zadrškom duljom od 45 sekundi

– najmanje 30 skokova sa zadrškom duljom od 60 sekundi

– najmanje 20 izvanaerodromskih skokova

– najmanje 10 noćnih skokova sa slobodnim otvaranjem padobrana

– najmanje dva skoka na vodenu površinu

– najmanje tri sata slobodnog pada

– dodatno teorijsko i praktično osposobljavanje za predavača.

Padobranska ovlaštenja

Članak 52.

Padobranci u Oružanim snagama stječu sljedeća padobranska ovlaštenja:

– padobranac slagač

– padobranac slagač I. klase

– instruktor AFF metode obuke

– instruktor AFF metode obuke I. klase

– tandem pilot.

Članak 53.

(1) Padobranac slagač je osoba koja je završila osposobljavanje za ovlaštenje padobranac slagač u skladu s Programom padobranske obuke u Oružanim snagama i položila stručni ispit.

(2) Padobranac slagač I. klase je osoba koja ima ovlaštenje padobranca slagača najmanje tri godine, završila je osposobljavanje za ovlaštenje padobranca slagača I. klase u skladu s Programom padobranske obuke u Oružanim snagama i položila stručni ispit.

(3) Instruktor AFF metode obuke je osoba koja ima zvanje padobranac instruktor I. klase, završila je osposobljavanje za ovlaštenje instruktor AFF metode obuke u skladu s Programom padobranske obuke u Oružanim snagama i položila stručni ispit.

(4) Instruktor AFF metode obuke I. klase je osoba koja ima ovlaštenje instruktor AFF metode obuke najmanje tri godine, završila je osposobljavanje za ovlaštenje instruktor AFF metode obuke I. klase u skladu s Programom padobranske obuke u Oružanim snagama i položila stručni ispit.

(5) Tandem pilot je osoba koja ima zvanje padobranac instruktor I. klase, završila je osposobljavanje za ovlaštenje tandem pilot u skladu s Programom padobranske obuke u Oružanim snagama i položila stručni ispit.

Članak 54.

Stručnom ispitu za padobranca slagača može pristupiti padobranac koji ispunjava sljedeće uvjete:

– zvanje padobranca I. klase

– u procesu obuke izvršio najmanje 20 pakiranja rezervnog padobrana grudnog sklopa jednog tipa i najmanje 20 pakiranja tri različita tipa rezervnih padobrana leđnog sklopa u skladu s uputama proizvođača.

Članak 55.

Stručnom ispitu za padobranca slagača I. klase može pristupiti padobranac koji:

– ima ovlaštenje padobranca slagača ima najmanje tri godine

– je spakirao najmanje 100 rezervnih padobrana grudnog sklopa i 100 rezervnih padobrana leđnog sklopa u skladu s uputama proizvođača.

Članak 56.

Stručnom ispitu za instruktora AFF metode obuke može pristupiti padobranac koji ima:

– zvanje padobranca instruktora I. klase najmanje dvije godine

– najmanje četiri sata slobodnog pada

– postignut rezultat od najmanje pet likova u jednom skoku skupnih likovnih skokova četvorke (FS)

– završeno dodatno teorijsko i praktično osposobljavanje za instruktora AFF metode obuke u skladu s Programom padobranske obuke u Oružanim snagama.

Članak 57.

Stručnom ispitu za instruktora AFF metode obuke I. klase može pristupiti padobranac koji ima:

– ovlaštenje instruktora AFF metode obuke najmanje dvije godine

– najmanje šest sati slobodnog pada, od čega najmanje jedan sat u svojstvu instruktora AFF metode

– postignut rezultat od najmanje sedam likova u jednom skoku skupnih likovnih skokova četvorke (FS)

– završeno dodatno teorijsko i praktično osposobljavanje za instruktora AFF metode obuke I. klase u skladu s Programom padobranske obuke u Oružanim snagama.

Članak 58.

(1) Stručnom ispitu za ovlaštenje tandem pilot može pristupiti padobranac koji ima:

– zvanje padobranca instruktora I. klase

– najmanje pet sati slobodnog pada.

(2) Osposobljavanje i stručni ispit za ovlaštenje tandem pilot može provoditi i proizvođač tandem padobrana ili od proizvođača ovlaštena osoba.

VII. PADOBRANSKA DOZVOLA

Padobranska dozvola

Članak 59.

(1) Ustrojstvena jedinica koja provodi padobransku obuku izdaje potvrde o završenim padobranskim obukama i stečenoj dodatnoj osposobljenosti u svrhu izdavanja padobranske dozvole, upisa padobranskog zvanja i/ili ovlaštenja.

(2) Na temelju stečenog padobranskog zvanja, utvrđene zdravstvene sposobnosti i potvrde iz stavka 1. ovoga članka ustrojstvena jedinica Ministarstva obrane nadležna za vojni zračni promet izdaje padobransku dozvolu u skladu s Uputom o načinu izdavanja padobranske dozvole.

(3) U padobransku dozvolu upisuje se stečeno padobransko zvanje i ovlaštenja.

(4) Padobranska dozvola izdaje se bez vremenskog ograničenja, a valjana je samo uz važeće liječničko uvjerenje o zdravstvenoj sposobnosti.

(5) Sadržaj padobranske dozvole nalazi se u Prilogu 2. ovoga Pravilnika.

Članak 60.

(1) Ustrojstvena jedinica Ministarstva obrane nadležna za vojni zračni promet može oduzeti, privremeno oduzeti ili ograničiti padobransku dozvolu ako ustanovi da padobranac ne ispunjava uvjete koji su propisani ovim Pravilnikom, Uputom o načinu izdavanja padobranske dozvole ili propisom kojim se propisuje zdravstvena sposobnost zrakoplovnog osoblja.

(2) Ustrojstvena jedinica Ministarstva obrane nadležna za vojni zračni promet će, ako padobranac ne ispunjava uvjete koji su propisani ovim Pravilnikom i/ili propisom kojim se propisuje zdravstvena sposobnost zrakoplovnog osoblja, o tome izvijestiti ustrojstvenu jedinicu Ministarstva obrane nadležnu za personalne poslove.

Priznavanje padobranskih zvanja i ovlaštenja

Članak 61.

(1) Na temelju padobranske dozvole, upisanih padobranskih zvanja i/ili ovlaštenja ostvarenih izvan sustava Oružanih snaga, u zemlji ili inozemstvu, ustrojstvena jedinica Ministarstva obrane nadležna za vojni zračni promet može priznati odgovarajuće zvanje i/ili ovlaštenje.

(2) Padobransko zvanje i/ili ovlaštenje mogu se priznati ako su zadovoljeni uvjeti za priznavanje propisani Uputom o načinu izdavanja padobranske dozvole.

(3) Zahtjev za priznavanje padobranskih zvanja i/ili ovlaštenja podnosi se u pisanom obliku ustrojstvenoj jedinici Ministarstva obrane nadležnoj za vojni zračni promet.

VIII. ODRŽAVANJE SPOSOBNOSTI PADOBRANCA (TRENAŽA)

Članak 62.

(1) Padobranac koji nije skakao padobranom dulje od 30 dana mora pristupiti obnovi teorijskih i praktičnih znanja u skladu s Programu padobranske obuke u Oružanim snagama.

(2) Padobranac koji nije skakao padobranom dulje od 180 dana mora pristupiti obnovi i provjeri teorijskih i praktičnih znanja u skladu s Programom padobranske obuke u Oružanim snagama.

(3) Iznimno od odredbi iz stavka 1. i 2. ovoga članka, padobranac instruktor I. klase može steći potrebnu razinu spremnosti samostalnim izvođenjem vježbi propisanih Programom padobranske obuke u Oružanim snagama, uz primjenu načela postupnosti i sustavnosti.

(4) Padobranac koji nije skakao padobranom dulje od četiri godine mora pristupiti polaganju stručnog ispita za zvanje i ovlaštenje koje je imao, u skladu s Programom padobranske obuke u Oružanim snagama i Uputom o načinu izdavanja padobranske dozvole.

IX. ZAVRŠNE ODREDBE

Članak 63.

Načelnik Glavnog stožera Oružanih snaga Republike Hrvatske donijet će Program padobranske obuke u Oružanim snagama.

Članak 64.

Ustrojstvena jedinica Ministarstva obrane nadležna za vojni zračni promet donijet će upute:

– o načinu izdavanja padobranske dozvole

– o Registru padobranaca

– o Registru padobrana

– o sadržaju, izgledu i načinu vođenja Knjižice padobranskih skokova

– o izgledu i načinu vođenja Knjižice padobrana

– o izgledu i načinu vođenja Knjižice sustava veza padobranskog sklopa

– o sadržaju, izgledu i načinu vođenja Knjižice slagača padobrana

– o izgledu i načinu vođenja Knjižice padobranskog automata.

Članak 65.

Akte iz članaka 63. i 64. ovoga Pravilnika nadležne ustrojstvene jedinice donijet će u roku od jedne godine od dana stupanja na snagu ovoga Pravilnika.

Članak 66.

Ovaj Pravilnik stupa na snagu osmoga dana od dana objave u »Narodnim novinama«».

Klasa: 023-03/14-04/2

Urbroj: 512-01-14-6

Zagreb, 19. ožujka 2014.

Ministar
Ante Kotromanović, v. r.

**PRILOG 1**

![](dodatni/431017.jpeg)

ZAHTJEV ZA IZDAVANJE ODOBRENJA ZA SUDJELOVANJE VOJNIH PADOBRANACA NA PRIREDBI

Naziv i vrsta priredbe: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mjesto izvođenja programa: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Datum održavanja: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Vrijeme održavanja: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Broj padobranaca: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Opis programa: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Organizator priredbe: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Osoba za kontakt: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Podnositelj zahtjeva

M.P. \_\_\_\_\_\_\_\_\_\_\_\_\_\_\_\_\_

**PRILOG 2**

SADRŽAJ DOZVOLE VOJNOG PADOBRANCA
STANDARDNI FORMAT DOZVOLE VOJNOG PADOBRANCA

Obrazac dozvole vojnog padobranca – prednja strana dimenzija 95x70 mm

I. REPUBLIKA HRVATSKA ![](dodatni/431018.jpeg) REPUBLIC OF CROATIA

MINISTARSTVO OBRANE MINISTRY OF DEFENCE

II. DOZVOLA VOJNOG PADOBRANCA

MILITARY PARACHUTIST LICENCE

III. Broj dozvole / Licence No.

IV. Ime i prezime imatelja / Name and surname of holder

V. Datum rođenja / Date of birth

VI. Potpis imatelja / Signature of holder

VII. Nadležno tijelo koje je izdalo dozvolu / Issuing authority

VIII. Datum prvog izdavanja / Date of first issue

IX. Pečat nadležnog tijela / Stamp of issuing authority

X. Potpis ovlaštene osobe / Signature of issuing officer

Obrazac dozvole vojnog padobranca – zadnja strana dimenzija
 95x70 mm

XI. Zvanje i ovlaštenja / Profession and ratings

XII. Uvjeti / Conditions

Ova dozvola važeća je samo uz valjano Uvjerenje o zdravstvenoj
 sposobnosti zrakoplovnog osoblja.

This licence is valid only in connection with valid Medical
 Aeronautical Personnel Certificate.

41 31.03.2014 Pravilnik o vojnom padobranstvu

41 31.03.2014 Pravilnik o vojnom padobranstvu

41 31.03.2014 Pravilnik o vojnom padobranstvu

41 31.03.2014 Pravilnik o vojnom padobranstvu

Pravilnik, NN 41/2014-751